CELEX: 32015R0602
Language: sk
Date: 2015-02-09 00:00:00
Title: Delegované nariadenie Komisie (EÚ) 2015/602 z  9. februára 2015 , ktorým sa mení nariadenie Európskeho parlamentu a Rady (EÚ) č. 978/2012, pokiaľ ide o limit zraniteľnosti vymedzený v bode 1 písm. b) prílohy VII k uvedenému nariadeniu

17.4.2015   
            
            
               SK
            
            
               Úradný vestník Európskej únie
            
            
               L 100/8
            
         DELEGOVANÉ NARIADENIE KOMISIE (EÚ) 2015/602
   z 9. februára 2015,
   ktorým sa mení nariadenie Európskeho parlamentu a Rady (EÚ) č. 978/2012, pokiaľ ide o limit zraniteľnosti vymedzený v bode 1 písm. b) prílohy VII k uvedenému nariadeniu
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (1), a najmä na jeho článok 9 ods. 2,
   keďže:
   
               (1)
            
            
               Podľa článku 9 ods. 1 písm. a) nariadenia (EÚ) č. 978/2012 zvýhodnená krajina podľa všeobecného systému preferencií (VSP) môže využívať výhodu colných preferencií poskytovanú podľa osobitného stimulačného opatrenia pre trvalo udržateľný rozvoj a dobrú správu vecí verejných, ak sa považuje za zraniteľnú pre nedostatočnú diverzifikáciu a nedostatočné začlenenie do medzinárodného obchodného systému, ako sa vymedzuje v prílohe VII.
            
         
               (2)
            
            
               V súlade s bodom 1 písm. b) prílohy VII okrem splnenia podmienky v bode 1 písm. a) uvedenej prílohy za zraniteľnú sa považuje krajina, v prípade ktorej hodnota dovozu výrobkov uvedených v prílohe IX do Únie nedosahuje prahovú hodnotu vo výške 2 % hodnoty celkového dovozu výrobkov uvedených v uvedenej prílohe do Únie s pôvodom v krajinách zvýhodnených podľa VSP, pričom tieto hodnoty sa vypočítajú ako priemer za posledné tri po sebe nasledujúce roky.
            
         
               (3)
            
            
               Ak sa mení zoznam zvýhodnených krajín podľa VSP, nariadením (EÚ) č. 978/2012 sa Komisia splnomocňuje prijať delegované akty, aby zmenila prílohu VII s cieľom preskúmať limit zraniteľnosti vymedzený v bode 1 písm. b) prílohy VII (ďalej len „limit zraniteľnosti“), aby sa proporcionálne zachovala rovnaká váha limitu zraniteľnosti, ako bola vypočítaná v súlade s prílohou VII.
            
         
               (4)
            
            
               S účinnosťou od 1. januára 2015 boli delegovaným nariadením Komisie (EÚ) č. 1421/2013 (2) Čína, Ekvádor, Maldivy a Thajsko vyňaté zo zoznamu krajín zvýhodnených podľa VSP uvedených v prílohe II k nariadeniu (EÚ) č. 978/2012. Vzhľadom na značný podiel dovozu v rámci VSP, ktorý pochádza z uvedených krajín, si ich vyňatie zo zoznamu zvýhodnených krajín vyžaduje zmenu limitu zraniteľnosti.
            
         
               (5)
            
            
               V dôsledku všetkých zmien v zozname krajín v prílohe II k nariadeniu (EÚ) č. 978/2012 medzi nadobudnutím účinnosti uvedeného nariadenia a 1. januárom 2015 klesol celkový dovoz do Únie zo všetkých krajín zvýhodnených podľa VSP priemerne za posledné tri po sebe nasledujúce roky (2011 – 2013) na 30,55 %. Zvýšením limitu zraniteľnosti z 2 % na 6,5 % od 1. januára 2015 by sa teda proporcionálne zachovala rovnaká váha limitu zraniteľnosti stanovená v prílohe VII.
            
         
               (6)
            
            
               V súlade s odsekom 4 spoločnej dohody o delegovaných aktoch medzi Európskym parlamentom, Radou a Európskou komisiou sa uskutočnili primerané a transparentné konzultácie týkajúce sa tohto nariadenia vrátane konzultácií na úrovni expertov,
            
         PRIJALA TOTO NARIADENIE:
   Článok 1
   V bode 1 písm. b) prílohy VII k nariadeniu (EÚ) č. 978/2012 sa prahová hodnota „2 %“ nahrádza prahovou hodnotou „6,5 %“.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. januára 2015.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. februára 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 303, 31.10.2012, s. 1.
   
      (2)  Delegované nariadenie Komisie (EÚ) č. 1421/2013 z 30. októbra 2013, ktorým sa menia prílohy I, II a IV k nariadeniu Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií (Ú. v. EÚ L 355, 31.12.2013, s. 1).